З А К О Н
О ИЗМЕНАМА И ДОПУНАМА ЗАКОНА О ПОРЕСКОМ ПОСТУПКУ И ПОРЕСКОЈ АДМИНИСТРАЦИЈИ
Члан 1.
У Закону о пореском поступку и пореској администрацији („Службени гласник РС”, бр. 80/02, 84/02-исправка, 23/03-исправка, 70/03, 55/04, 61/05, 85/05-др. закон, 62/06-др. закон, 61/07, 20/09, 72/09-др. закон, 53/10, 101/11 и 2/12-исправка), у члану 1. додаје се нови став 2, који гласи:
„Овим законом уређује се и поступак:
1) издавања и одузимања овлашћења за обављање мењачких послова и контроле мењачких послова, укључујући и друге послове који су, сходно Закону о девизном пословању („Службени гласник РС”, бр. 62/06 и 31/11), у надлежности Девизног инспектората; 
2) обављања послова државне управе у области игара на срећу.”
У досадашњем ставу 2, који постаје став 3, речи: „Министарства финансија” замењују се речима: „министарства надлежног за послове финансија”.
Члан 2.
У члану 2. став 2. мења се и гласи: 
„Овај закон примењује се и на новчане казне, камате по основу доспелог, а неплаћеног пореза, трошкове поступка принудне наплате пореза и трошкове првостепеног пореског прекршајног поступка за који је надлежна Пореска управа (у даљем тексту: споредна пореска давања).”
Члан 3.
У члану 2а став 2. тачка 4) мења се и гласи: 
„4) одлучивање по правним лековима уложеним против пореских управних аката које донесу организационе јединице Пореске управе, односно против пореских управних аката које од 1. јануара 2013. године донесу јединице локалних самоуправа у пореском поступку за изворне јавне приходе из става 1. овог члана;”.
После тачке 4) додаје се тачка 4а), која гласи:
„4а) покретање и вођење прекршајног поступка и одлучивање у том поступку за прекршаје у вези са јавним приходима из става 1. овог члана;”.
У тачки 6) речи: „тач. 9), 11б) и 12)” замењују се речима: „тач. 1а), 5а), 6), 7б), 9), 11б), 12) и 13а)-13д)”.
Члан 4.
У члану 3. додаје се став 3, који гласи:
„У поступку који води Пореска управа у вези са издавањем и одузимањем овлашћења, одобрења, дозвола, сагласности и др, применом закона којим се уређује девизно пословање, односно закона којим се уређују игре на срећу, сходно се примењује закон којим се уређује општи управни поступак, ако тим законима није друкчије одређено.”
Члан 5.
У члану 11. став 1. после речи: „извршилаца,” додају се речи: „покретање и вођење првостепеног прекршајног поступка који није у искључивој надлежности прекршајног суда, као и изрицање казни - за пореске прекршаје, за прекршаје из области мењачког пословања и других послова који су, сходно Закону о девизном пословању („Службени гласник РС”, бр. 62/06 и 31/11) у надлежности Девизног инспектората, као и за прекршаје из области игара на срећу (у даљем тексту: порески прекршајни поступак),”.
Члан 6.
У члану 14. став 1. после речи: „(у даљем тексту: порески пуномоћник) је” додају се речи: „физичко, односно правно”.
Члан 7.
Члан 30а мења се и гласи: 
„Банка преко које се врши реализација налога за исплату зарада, односно накнада зарада, укључујући и уговорену накнаду за привремене и повремене послове, у целини или делимично, као и реализација налога за плаћање пореза и доприноса за обавезно социјално осигурање на те исплате, до истека наредног дана од дана у коме је реализовала те налоге, доставља Пореској управи, у електронској форми, информације о извршеном платном промету по тим основама.
Информације из става 1. овог члана достављају се у облику електронских евиденција, које садрже: пословно име банке која је реализовала налоге; датум реализације налога; пословно име, односно назив исплатиоца; износ зарада, односно накнада зарада, односно уговорених накнада за привремене и повремене послове, које су у току тог дана исплаћене по налогу сваког исплатиоца; износе пореза и доприноса за обавезно социјално осигурање који су у току тог дана плаћени на зараде, на накнаде зарада, као и на накнаде за привремене и повремене послове по налогу сваког исплатиоца; уплатне рачуне јавних прихода на које су те уплате извршене, као и друге податке непосредно повезане са извршеним налозима за исплату зарада, накнада зарада и уговорених накнада за привремене и повремене послове. 
Ако банка у току једног дана реализује налог, односно налоге за плаћање само по неком од основа из става 1. овог члана, банка поступа на начин из ст. 1. и 2. овог члана.
Начин и поступак достављања, као и ближу садржину електронских евиденција из ст. 1-3. овог члана, на предлог Пореске управе, прописује министар.”
Члан 8.
У члану 31. став 4. после речи: „обухвата” додаје се реч: „и”.
Члан 9.
Члан 36. мења се и гласи: 
„Порески акти у писаном облику достављају се на начин уређен овим законом.
Достављање пореских аката пореском обвезнику правном лицу и предузетнику врши се на адресу његовог седишта, уписаног у регистру агенције надлежне за привредне регистре, као и у другим јавним регистрима, односно на посебну адресу за пријем поште која је регистрована код агенције надлежне за привредне регистре. 
Достављање пореских аката пореском обвезнику физичком лицу врши се на адресу његовог пребивалишта, односно боравишта, уписану код органа надлежног за вођење евиденције о личним картама. 
Ако достављање није било могуће извршити по одредбама ст. 2. и 3. овог члана, достављање пореских аката пореском обвезнику врши се на адресу наведену у последњој поднетој пореској пријави.
Порески акти сматрају се достављеним пореском обвезнику када се уруче пореском обвезнику, његовом законском заступнику, његовом пуномоћнику, његовом пореском пуномоћнику или његовом заступнику по службеној дужности.
Ако је порески обвезник предузетник, порески акти сматрају се достављеним и када се уруче пунолетном члану његовог домаћинства, у смислу закона којим се уређује порез на доходак грађана, односно лицу запосленом код предузетника.
Ако је порески обвезник физичко лице, порески акти сматрају се достављеним и када се уруче пунолетном члану његовог домаћинства, у смислу закона којим се уређује порез на доходак грађана.
Достављање се, у смислу овог закона, сматра уредним и када лица из ст. 5-7. овог члана одбију да приме порески акт или одбију да потпишу пријем пореског акта, ако лице које врши достављање о томе сачини службену белешку.
Ако се достављање пореских аката врши преко поште, порески акт сматра се достављеним по истеку рока од пет дана од дана наведеног у обавештењу поште којим је порески обвезник или друго лице из става 5. овог члана позвано да дође у пошту ради пријема пореског акта, а исто се том позиву поште није одазвало.
Ако достављање није било могуће извршити по одредбама ст. 2-9. овог члана у року од 15 радних дана од дана упућивања пореског акта на достављање, достављање се врши истицањем пореског акта на огласној табли надлежног пореског органа.
У случају из става 10. овог члана, порески акт сматра се достављеним по истеку осам дана од дана истицања пореског акта на огласној табли надлежног пореског органа. 
Одредбе ст. 2-11. овог члана сходно се примењују и на достављање другим учесницима у пореском поступку.”
Члан 10.
У члану 38. додаје се став 11, који гласи: 
„Од 1. јула 2014. године пореску пријаву, осим измењене пореске пријаве, дужни су да подносе искључиво електронским путем и порески обвезници - правна лица која нису сврстана у велике пореске обвезнике и предузетници.”
Члан 11.
У члану 48. став 4. реч: „предузећа” замењује се речима: „правних лица”.
Члан 12.
У члану 60. став 1. речи: „чл. 58. и 59.” замењују се речима: „чл. 58, 58а и 59.”.
Члан 13.
У члану 65. додаје се нови став 2, који гласи:
„Обавеза плаћања новчане казне доспева у року од 15 дана од дана правоснажности решења о изрицању новчане казне.”
У досадашњем ставу 2, који постаје став 3, речи: „ст. 4. и 5.” замењују се речима: „ст. 4-6.”.
Члан 14.
У члану 70. став 2. тачка 3) тачка на крају замењује се тачком и запетом.
После тачке 3) додаје се тачка 4), која гласи:
„4) казна.”
Члан 15.
У члану 73. став 1. тачка 1) после речи: „представља” додају се запета и речи: „односно представљаће”.
У тачки 2) после речи: „наноси” додају се запета и речи: „односно нанеће”.
У ставу 4. речи: „12 месеци” замењују се речима: „24 месеца”.
Додаје се став 8, који гласи:
„Порески обвезник може поднети захтев из става 1. овог члана и пре доспелости пореза.”
Члан 16.
У члану 74. став 6. после речи: „не захтева се” додају се речи: „испуњење услова које је прописала Влада актом из члана 73. став 2. овог закона, као ни”.
Члан 17.
У члану 75. став 1. речи: „централне емисионе банке увећаној за десет процентних поена, применом комфорне методе обрачуна” замењују се речима: „Народне банке Србије, увећаној за десет процентних поена, применом простог интересног рачуна од сто.”
После става 5. додају се ст. 6. и 7, који гласе:
„Ако се обвезнику пореза на додату вредност, у року прописаном законом којим се уређује порез на додату вредност, не изврши повраћај тог пореза, камата се обрачунава од наредног дана од дана истека тог рока.
Обвезнику који је поднео захтев за рефакцију, односно за рефундацију пореза, камата се обрачунава по истеку рока од 30 дана од дана доношења решења којим му је утврђено право на рефакцију, односно за рефундацију.”
Члан 18.
У члану 76. речи: „чл. 73. и 74а” замењују се речима: „чл. 73, 74а, 74б, односно члана 147. став 2.”.
Додаје се став 2, који гласи:
„Изузетно од става 1. овог члана, ако је обвезник поднео захтев за одлагање плаћања пореског дуга пре његове доспелости или је сам пријавио доспелу пореску обавезу чије одлагање плаћања захтева, каматна стопа је једнака годишњој референтној стопи Народне банке Србије, применом простог интересног рачуна од сто.”
Члан 19.
У наслову изнад члана 83. после речи: „пореза” додају се речи: „и трошкови првостепеног пореског прекршајног поступка”.
У члану 83. додају се ст. 6. и 7, који гласе:
„Трошкове првостепеног пореског прекршајног поступка одређује Пореска управа у висини од 5% од износа изречене новчане казне, а најмање у износу од 500 динара.
Трошкови првостепеног пореског прекршајног поступка падају на терет лица које је кажњено за прекршај.”
Члан 20.
У члану 114б став 2. после речи: „застарелости” додају се речи: „покретања и вођења првостепеног пореског прекршајног поступка, прекид застарелости, застарелост извршења казне и друга питања”, а речи: „уређује прекршајни поступак” замењују се речима: „уређују прекршаји”.
Члан 21.
У члану 115. став 1. речи: „а поводом иницијативе министра надлежног за послове економије и регионалног развоја,” бришу се. 
У ставу 2. речи: „а поводом иницијативе министра надлежног за послове економије и регионалног развоја -” бришу се. 
У ставу 4. речи: „став 2.” замењују се речима: „ст. 2. и 3.”.
Члан 22.
После члана 115. додају се наслов изнад члана 115а и члан 115а, који гласe: 
„Подношење захтева за покретање пореског прекршајног поступка у поступку наплате
Члан 115а
Кад се у поступку наплате пореза и споредних пореских давања утврди да постоји основана сумња да је учињен порески прекршај, порески службеник овлашћен за спровођење редовне наплате, односно порески извршитељ дужан је да, без одлагања, поднесе захтев за покретање пореског прекршајног поступка.”
Члан 23.
После члана 129. додају се наслов изнад члана 129а и чл. 129а до 129р, који гласe: 
„Утврђивање пореске обавезе лицу које обавља нерегистровану, односно непријављену делатност 
Члан 129а
Изузетно од члана 118, члана 123. став 2, члана 124. ст. 1, 2, 4. и 6. и члана 126. овог закона, теренска контрола код лица које обавља нерегистровану, односно непријављену делатност врши се без плана контроле и налога за контролу. 
Ако се у поступку теренске контроле утврди да лице обавља нерегистровану, односно непријављену делатност, пореска обавеза том лицу утврђује се решењем, применом методе процене пореске основице парификацијом.
Пореска обавеза по основу прихода остварених обављањем делатности из става 2. овог члана утврђује се применом пореске стопе по којој се утврђује и плаћа порез на доходак грађана на друге приходе, без признавања нормираних трошкова.
Решење о утврђивању пореза из става 2. овог члана доставља се лицу које обавља нерегистровану, односно непријављену делатност, са налогом да у року од 45 дана од дана достављања решења, код надлежних органа изврши регистрацију, односно пријаву те делатности, плати утврђену пореску обавезу на прописане уплатне рачуне јавних прихода и отклони друге утврђене повреде закона.
Члан 129б
Ако се у поступку теренске контроле утврди да лице, које је обављајући нерегистровану, односно непријављену делатност, стављало робу у промет, порески инспектор може решењем привремено одузети робу коју је затекао у контроли. 
Члан 129в
Ако лице које обавља нерегистровану, односно непријављену делатност, у року прописаном чланом 129а став 4. овог закона, изврши регистрацију, односно пријаву делатности, плати утврђену пореску обавезу и отклони друге утврђене неправилности, одузета роба му се враћа, осим робе подложне кварењу и робе чије чување изискује велике трошкове - са којом се поступа на начин из члана 104. став 3. овог закона.
Ако лице које обавља нерегистровану, односно непријављену делатност, не поступи по налозима из решења Пореске управе из члана 129а став 2. овог закона, са одузетом робом се поступа на начин уређен чланом 134. овог закона.
Глава трећа А
ОВЛАШЋЕЊА ПОРЕСКОГ ОРГАНА У ОБЛАСТИ МЕЊАЧКОГ ПОСЛОВАЊА
Поступак издавања и одузимања овлашћења за обављање мењачких послова и издавања цертификата за обављање мењачких послова
Члан 129г
Пореска управа издаје и одузима овлашћења за обављање мењачких послова и издаје цертификате за обављање мењачких послова (о чему води одговарајући регистар), сходном применом прописа којим се уређује девизно пословање. 
Контрола мењачког пословања
Члан 129д
Пореска управа врши контролу мењачког пословања код банака и овлашћених мењача у складу са овим законом.
Контрола из става 1. овог члана је поступак провере и утврђивања законитости и правилности обављања мењачких послова сходно прописима којима се уређује девизно пословање.
У поступку контроле мењачког пословања Пореска управа, у складу са законом, обавља:
1) канцеларијску контролу;
2) теренску контролу.
На поступак контроле мењачког пословања, мере које се предузимају у току и после обављене контроле, као и на поступак по правним лековима, сходно се примењују одредбе овог закона које се однoсе на пореску контролу. 
Теренска контрола мењачког пословања
Члан 129ђ
Теренска контрола мењачког пословања започиње налогом за теренску контролу, који се уручује банци, односно овлашћеном мењачу, непосредно пред почетак теренске контроле. 
У току теренске контроле мењачког пословања порески инспектор може, уз потврду, привремено одузети ефективни страни новац, чекове, динаре, предмете, исправе и документацију, ако постоји основана сумња да су употребљени или били намењени или настали извршењем кривичног дела или прекршаја.
Ефективни страни новац и чекове из става 2. овог члана порески инспектор дужан је да депонује на наменски рачун Пореске управе који се води код Народне банке Србије или у депо код Народне банке Србије, а динаре - на наменски рачун Пореске управе који се води код министарства надлежног за послове финансија, у року од два радна дана од дана њиховог одузимања.
Решење о мерама
Члан 129е
Када порески инспектор у вршењу теренске контроле мењачких послова утврди незаконитост, односно неправилност која се може отклонити, Пореска управа доноси решење којим налаже банци, односно овлашћеном мењачу да отклони утврђену незаконитост, односно неправилност и одређује му рок за наложено поступање.
Против решења из става 1. овог члана може се поднети жалба у року од 15 дана од дана пријема решења.
Жалба из става 2. овог члана не одлаже извршење решења из става 1. овог члана.
Члан 129ж
Банка, односно овлашћени мењач, дужан је да о извршењу налога из решења из члана 129е овог закона писмено обавести Пореску управу и то најкасније првог наредног радног дана од дана истека рока одређеног за отклањање утврђене незаконитости, односно неправилности из тог решења.
Пореска управа проверава извршење налога из решења из става 1. овог члана и, ако провером утврди да су извршени сви налози, доноси закључак о обустави налога из решења.
Када Пореска управа утврди да овлашћени мењач није извршио налоге из решења из члана 129е овог закона, доноси решење о одузимању овлашћења за обављање мењачких послова за контролисано мењачко место.
Када Пореска управа утврди да банка није извршила налоге из решења из члана 129е овог закона, о томе обавештава Народну банку Србије која предузима одговарајуће мере из своје надлежности.
Мере које се предузимају у случају онемогућавања теренске контроле
Члан 129з
Ако овлашћени мењач онемогући вршење теренске контроле мењачких послова, Пореска управа доноси решење о привременој забрани обављања мењачких послова на контролисаном мењачком месту у периоду до 30 радних дана.
На решење Пореске управе из става 1. овог члана може се поднети жалба у року од 15 дана од дана пријема решења.
Жалба из става 2. овог члана не одлаже извршење решења из става 1. овог члана.
Под онемогућавањем вршења теренске контроле мењачких послова, у смислу става 1. овог члана, подразумева се да банка, односно овлашћени мењач онемогући пореском инспектору увид у пословне књиге и другу документацију или онемогући преглед предмета, просторија или других објеката, односно не дозволи привремено одузимање ефективног страног новца, чекова и готовине у динарима.
Овлашћени мењач дужан је да одмах, а најкасније првог наредног радног дана од дана пријема решења из става 1. овог члана, исто истакне на видно место на том мењачком месту, сав ефективни страни новац који се налази на том мењачком месту прода банци, односно банкама са којима има закључен уговор, а динаре добијене продајом ефективног страног новца и готовину у динарима уплати на свој текући рачун.
Доказе о извршењу радњи из става 5. овог члана овлашћени мењач дужан је да достави Пореској управи у писаној форми одмах, а најкасније првог наредног радног дана од дана извршења обавеза из става 5. овог члана.
Ако банка онемогући пореском инспектору да врши теренску контролу мењачких послова, у смислу става 4. овог члана, Пореска управа о томе обавештава Народну банку Србије која предузима мере из своје надлежности.
Ако банка, односно овлашћени мењач онемогући вршење теренске контроле мењачких послова, Пореска управа подноси и кривичну пријаву за кривично дело онемогућавање вршења контроле, у складу са кривичним закоником.
Члан 129и
Ако овлашћени мењач не достави доказе да је поступио у складу са обавезама из члана 129з овог закона или ако порески инспектор то утврди у поступку теренске или канцеларијске контроле мењачких послова, Пореска управа доноси решење којим овлашћеном мењачу налаже да отклони неправилност, односно незаконитост из члана 129з став 5. овог закона одмах, а најкасније првог наредног радног дана од дана пријема решења.
Овлашћени мењач дужан је да о извршењу налога из решења из става 1. овог члана писмено обавести Пореску управу, најкасније првог наредног радног дана од дана истека рока одређеног за отклањање утврђене незаконитости, односно неправилности из тог решења.
Пореска управа проверава извршење налога из решења из става 1. овог члана и ако провером утврди да нису извршени сви налози из тог решења, доноси решење о одузимању овлашћења за обављање мењачких послова за контролисано мењачко место.
Решењем Пореске управе о одузимању овлашћења из става 3. овог члана, налаже се овлашћеном мењачу да одмах, а најкасније првог наредног радног дана од дана пријема решења, сав ефективни страни новац који се налази на том мењачком месту прода банци, односно банкама са којима има закључен уговор, а динаре добијене продајом ефективног страног новца и готовину у динарима уплати на свој текући рачун. 
Доказе о извршењу радњи из става 4. овог члана овлашћени мењач дужан је да достави Пореској управи у писаној форми одмах, а најкасније првог наредног радног дана од дана извршења обавеза из става 4. овог члана.
Члан 129ј
Решење о одузимању овлашћења за обављање мењачких послова Пореска управа доставља банци, односно банкама са којима овлашћени мењач има закључен уговор, у року до три радна дана од дана доношења решења.
Обавезе овлашћеног мењача у случајевима одузимања овлашћења
Члан 129к
Када Пореска управа донесе решење о одузимању овлашћења за обављање мењачких послова овлашћеном мењачу који има више мењачких места, за једно или више мењачких места, овлашћени мењач дужан је да одмах, а најкасније првог наредног радног дана од дана пријема решења, сав ефективни страни новац и сву готовину у динарима са тог мењачког места пренесе на мењачко место које наставља са радом.
Када Пореска управа донесе решење о одузимању овлашћења за обављање мењачких послова овлашћеном мењачу који има једно мењачко место - за то мењачко место, односно овлашћеном мењачу који има више мењачких места - за сва мењачка места, овлашћени мењач дужан је да одмах, а најкасније првог наредног радног дана од дана пријема решења, сав ефективни страни новац са тих мењачких места прода банци, односно банкама са којима има закључен уговор, а динаре добијене продајом ефективног страног новца и сву готовину у динарима уплати на свој текући рачун.
Овлашћени мењач дужан је да Пореској управи, у писаној форми, достави доказе да је извршио обавезе из овог члана одмах, а најкасније првог наредног радног дана од дана извршења обавеза из ст. 1. и 2. овог члана.
Поступак одузимања овлашћења за обављање мењачких послова на захтев овлашћеног мењача
Члан 129л
Пореска управа доноси решење о одузимању овлашћења за обављање мењачких послова када овлашћени мењач поднесе захтев за престанак обављања мењачких послова на једном или више мењачких места и достави доказе да је сав ефективни страни новац продао банци, односно банкама са којима има закључен уговор, а динаре добијене продајом ефективног страног новца и сву готовину у динарима уплатио на свој текући рачун.
Решење о одузимању овлашћења за обављање мењачких послова из става 1. овог члана правно лице или предузетник прилаже надлежном органу за привредне регистре уз регистрациону пријаву за брисање из регистра привредних субјеката.
Решење Пореске управе из става 1. овог члана је коначно и против њега се може покренути управни спор.
Глава трећа Б
ОВЛАШЋЕЊА ПОРЕСКЕ УПРАВЕ У ОБЛАСТИ ИГАРА НА СРЕЋУ
Члан 129љ
Пореска управа обавља послове државне управе у области игара на срећу, у складу са прописима којима се уређују игре на срећу, ако овим законом није друкчије прописано.
Надлежност Пореске управе у вршењу контроле у области игара на срећу
Члан 129м
Пореска управа врши контролу у области игара на срећу прикупљањем, обрадом и анализом података, информација и документације који се тој управи достављају од стране приређивача игара на срећу, као и других података у складу са прописима којима се уређују игре на срећу.
Пореска управа врши контролу и на основу података добијених од других државних органа и ималаца јавних овлашћења.
Појам канцеларијске контроле послова у области игара на срећу
Члан 129н
Канцеларијска контрола представља радње којима Пореска управа проверава потпуност и усклађеност са законом података које јој доставља приређивач игара на срећу, упоређивањем са подацима из службених евиденција које води, односно којима располаже Пореска управа.
Канцеларијску контролу врши порески инспектор, у просторијама Пореске управе.
Послови који се обављају у канцеларијској контроли послова у области игара на срећу
Члан 129њ
У поступку канцеларијске контроле проверава се и обрађује математичка тачност, формална исправност и потпуност дневних, месечних и годишњих извештаја о промету, које приређивач доставља у писаној или електронској форми, као и других извештаја које приређивач, у складу са законом, доставља Пореској управи.
Ако се у поступку обраде дневних, месечних и годишњих извештаја о промету утврди да постоји математичка грешка, Пореска управа ће донети решење којим се приређивачу налаже да грешку отклони.
Ако се у поступку обраде дневних, месечних, годишњих и других извештаја о промету утврди да су формално неисправни, погрешно попуњени или непотпуни, порески инспектор ће донети закључак којим ће наложити приређивачу да, у року од три дана, отклони грешке, односно допуни извештај.
Ако приређивач не поступи по закључку из става 3. овог члана, сматраће се да извештаји нису поднети Пореској управи.
Учешће приређивача у поступку канцеларијске контроле послова у области игара на срећу
Члан 129о
Приређивач је дужан да, на позив Пореске управе, непосредно или преко пуномоћника, учествује у поступку канцеларијске контроле и да пружи тражена објашњења и документацију у року који одреди Пореска управа.
Промена накнаде за добијање одобрења и приређивање 
игара на срећу
Члан 129п
Порески инспектор је дужан да сачини записник о утврђеном чињеничном стању у поступку канцеларијске контроле.
Приређивач има право да, у року од три дана од дана достављања записника о канцеларијској контроли, поднесе примедбе на тај записник.
Порески инспектор је дужан да примедбе из става 2. овог члана размотри у року од три дана од дана достављања и сачини допуну записника.
Ако се у поступку канцеларијске контроле утврде неправилности у погледу података од значаја за утврђивање висине накнаде, Пореска управа доноси решење о отклањању неправилности.
Надлежност Пореске управе у вршењу надзора 
теренском контролом
Члан 129р
Пореска управа врши надзор над применом одредаба овог закона путем теренске контроле код приређивача.
Приређивачи су дужни да пореском инспектору омогуће обављање теренске контроле над целокупним материјално-финансијским пословањем.
Приређивачи су дужни да пореском инспектору омогуће преглед просторија, пословних књига, извештаја, евиденција, софтвера и других докуменaта или података на основу којих се може утврдити пословање приређивача.
Порески инспектор може присуствовати отварању, обрачунавању и затварању столова и аутомата за игре на срећу у играчницама, односно у просторијама са аутоматима, као и дневном обрачуну благајне.
Ако у обављању послова теренске контроле порески инспектор утврди да се игра на срећу приређује супротно одредбама овог закона, без одлагања донеће решење којим ће наложити отклањање утврђених неправилности, односно незаконитости.
Ако приређивач у остављеном року не поступи у складу са решењем из става 5. овог члана, извршиће се печаћење играчнице, кладионице, као и привремено одузимање столова и аутомата и друге опреме за приређивање игара на срећу, а најдуже 30 дана, након чега ће се извршити њихово трајно одузимање и уништење.
Решење из става 5. овог члана је коначно.
Трошкове извршења решења из става 5. овог члана у целости сноси приређивач.”
Члан 24.
После члана 134. додају се наслов изнад члана 134a и члан 134а, који гласe: 
„Подношење захтева за покретање пореског прекршајног поступка у поступку пореске контроле
Члан 134а
Кад се у поступку пореске контроле утврди да постоји основана сумња да је учињен порески прекршај, порески инспектор у поступку канцеларијске, односно теренске контроле дужан је да, без одлагања, поднесе захтев за покретање пореског прекршајног поступка.”
Члан 25.
У члану 135. став 6. после речи: „уредити министар” додају се речи: „надлежан за послове”, а речи: „унутрашњих послова” замењују се речима: „надлежан за унутрашње послове”.
Члан 26.
У члану 160. после тачке 1) додаје се тачка 1а), која гласи:
„1а) води регистре у области мењачког пословања и других послова који су, сходно Закону о девизном пословању („Службени гласник РС”, бр. 62/06 и 31/11) у надлежности Девизног инспектората, у складу са прописима којима се уређује девизно пословање, као и у области игара на срећу у складу са прописима којима се уређују игре на срећу;”.
После тачке 5) додаје се тачка 5а), која гласи:
„5а) покреће и води првостепени порески прекршајни поступак и изриче казне за пореске прекршаје, осим у случају када је, према закону којим се уређују прекршаји, првостепени прекршајни поступак у искључивој надлежности прекршајног суда;”.
У тачки 6) после речи: „пореске прекршаје” додају се речи: „за које је, према закону којим се уређују прекршаји, првостепени прекршајни поступак у искључивој надлежности прекршајног суда;”.
После тачке 7а) додаје се тачка 7б), која гласи:
„7б) одлучује по правним лековима уложеним против пореских управних аката које од 1. јануара 2013. године донесе јединица локалне самоуправе у пореском поступку за изворне јавне приходе из члана 2а став 1. овог закона;”.
После тачке 13) додају се тач. 13а) -13д), које гласе:
„13а) издаје и одузима овлашћења за обављање мењачких послова;
13б) организује обуку и издаје цертификате за обављање мењачких послова;
13в) врши контролу мењачког пословања у складу са законом;
13г) обавља и друге послове који су, сходно Закону о девизном пословању („Службени гласник РС”, бр. 62/06 и 31/11), у надлежности Девизног инспектората;
13д) обавља послове државне управе у области игара на срећу, у складу са прописима;”.
Члан 27.
Наслов изнад члана 165. мења се и гласи:
„Овлашћења Пореске управе у пореском и 
порескопрекршајном поступку”
У члану 165. додаје се став 2, који гласи:
„Пореска управа води порески прекршајни поступак сходном применом закона којим се уређују прекршаји, ако овим законом није друкчије прописано.”
Члан 28.
После члана 167. додаје се члан 167а, који гласи:
„Члан 167а
Директор Пореске управе има заменика директора, који за свој рад одговара директору.
Заменик директора помаже директору у оквиру овлашћења која му он одреди и замењује га ако је одсутан или спречен.
Заменика директора поставља Влада, на период од пет година, на предлог министра, а по спроведеном јавном конкурсу.”
Члан 29.
После члана 168. додаје се члан 168а, који гласи:
„Члан 168а
Организационим јединицама конституисаним на основу акта из члана 168. овог закона руководе запослени (у даљем тексту: руководиоци), који се бирају на начин и по поступку уређеним овим законом за попуњавање извршилачких радних места.
Одлуку о избору руководилаца које не поставља Влада доноси директор Пореске управе, уз претходно прибављену сагласност министра.
Руководиоци из ст. 1. и 2. овог члана бирају се на период од пет година, уз могућност поновног избора.
Министар може ближе уредити организацију, поступак и начин испитног поступка, за избор кандидата за радна места из става 1. овог члана, у делу услова и садржаја који се односи на оцену стручне оспособљености, знања и вештине које су неопходне за руководиоце.”
Члан 30.
У члану 169т став 4. брише се. 
Члан 31.
У члану 170. ст. 2. и 3. мењају се и гласе:
„За стручно образовање, оспособљавање и усавршавање запослених, пројектовање и изградњу информационог система, као и за стимулативно награђивање запослених могу се, на предлог министра, обезбедити додатна средства из буџета Републике.
Министар врши распоред средстава из става 2. овог члана.”
Члан 32.
У члану 179. став 1. после тачке 2б) додаје се тачка 2в), која гласи: 
„2в) пореску пријаву не поднесе електронским путем (члан 38. став 11);”.
Став 10. мења се и гласи:
„Новчаном казном oд 100.000 до 600.000 динара казниће се за прекршај банка, која до истека наредног дана од дана у коме је реализовала налоге за исплату из члана 30а овог закона, не достави Пореској управи прописане информације о извршеном платном промету у електронској форми (члан 30а).”
Члан 33.
У члану 181. тачка 3а) мења се и гласи:
„3а) банци, које до истека наредног дана од дана у коме је банка реализовала налоге за исплату из члана 30а овог закона, не достави Пореској управи прописане информације о извршеном платном промету у електронској форми (члан 30а);”.
У тачки 4) речи: „став 2.” замењују се речима: „став 3.”.
Члан 34.
После члана 181. додају се наслов изнад члана 181а и чл. 181а и 181б, који гласе: 
„Прекршаји у области мењачког пословања
Члан 181а 
Новчаном казном од 100.000 до 2.000.000 динара казниће се за прекршај правно лице ако:
1)	о извршењу налога из решења из члана 129е овог закона писмено не обавести Пореску управу у прописаном року (члан 129ж став 1.);
2)	у прописаном року решење о привременој забрани обављања мењачких послова на мењачком месту не истакне на видно место на том мењачком месту, односно ако сав ефективни страни новац који се налази на том мењачком месту не прода банци, односно банкама са којима има закључен уговор, а динаре добијене продајом ефективног страног новца и готовину у динарима не уплати на свој текући рачун (члан 129з став 5.);
3)	у прописаном року не достави Пореској управи у писаној форми доказе о извршењу радњи из члана 129з став 5. овог закона (члан 129з став 6.); 
4)	у прописаном року писмено не обавести Пореску управу о извршењу решења из члана 129и став 1, односно члана 129и став 4. овог закона (члан 129и ст. 2. и 5.);
5)	у прописаном року из члана 129и став 4. овог закона сав ефективни страни новац који се налази на том мењачком месту не прода банци, односно банкама са којима има закључен уговор, а динаре добијене продајом ефективног страног новца и готовину у динарима не уплати на свој текући рачун (члан 129и став 4.); 
6)	ако овлашћени мењач коме је решењем Пореске управе одузето овлашћење за обављање мењачких послова на неким од више мењачких места, у прописаном року сав ефективни страни новац и сву готовину у динарима са тог мењачког места не пренесе на мењачко место које наставља са радом (члан 129к став 1.);
7)	ако овлашћени мењач који има једно мењачко место коме је решењем Пореске управе одузето овлашћење за обављање мењачких послова на том месту, односно ако овлашћени мењач који има више мењачких места коме је решењем Пореске управе одузето овлашћење за обављање мењачких послова на свим мењачким местима, у прописаном року сав ефективни страни новац са тих мењачких места не прода банци, односно банкама са којима има закључен уговор, а динаре добијене продајом ефективног страног новца и сву готовину у динарима не уплати на свој текући рачун (члан 129к став 2.);
8)	у прописаном року Пореској управи у писаној форми не достави доказе да је извршио обавезе из члана 129к ст. 1. и 2. овог закона (члан 129к став 3.).
За прекршај из става 1. овог члана казниће се предузетник - овлашћени мењач новчаном казном од 10.000 до 500.000 динара.
За прекршај из става 1. овог члана казниће се одговорно лице у правном лицу – овлашћеном мењачу новчаном казном од 5.000 до 150.000 динара.
Прекршаји у области игара на срећу
Члан 181б 
Новчаном казном од 100.000 до 2.000.000 динара казниће се за прекршај Државна лутрија Србије, односно правно лице, које:
1)	се не одазове на позив Пореске управе, непосредно или преко пуномоћника, за учествовање у поступку канцеларијске контроле, односно не пружи потребна објашњења и документацију у року који одреди Пореска управа (члан 129о);
2)	не омогући пореском инспектору обављање послова теренске контроле над целокупним материјално-финансијским пословањем, односно не омогући преглед просторија, пословних књига, извештаја, евиденција, софтвера и других докумената или података на основу којих се може утврдити пословање приређивача (члан 129р ст. 2. и 3.). 
За прекршај из става 1. овог члана казниће се одговорно лице у Државној лутрији Србије, односно одговорно лице у правном лицу новчаном казном од 5.000 до 150.000 динара.”
Члан 35.
У члану 182б став 1. после речи: „захтев за покретање прекршајног поступка” додају се запета и речи: „односно покретати и водити прекршајни поступак,” а речи: „ст. 1. и 2.” бришу се.
У ставу 2. после речи: „захтев за покретање прекршајног поступка” додају се запета и речи: „односно покретати и водити прекршајни поступак,”.
Члан 36.
Даном ступања на снагу овог закона престају да важе Уредба о ближим условима и начину вршења контроле мењачких послова („Службени гласник РС”, број 7/12) и Уредба о ближим условима и начину вршења контроле девизног пословања резидената и нерезидената („Службени гласник РС”, бр. 112/06, 39/10 и 15/12).
Даном ступања на снагу овог закона престају да важе одредбе чл. 119-123. и чл. 125-129. Закона о играма на срећу („Службени гласник РС”, број 88/11). 
Подзаконска акта која су донета на основу овлашћења из Закона о девизном пословању („Службени гласник РС”, бр. 62/06 и 31/11) која уређују услове и начин обављања мењачких послова, ускладиће се са одредбама овог закона у року од 90 дана од дана његовог ступања на снагу. 
До почетка примене прописа из става 3. овог члана примењиваће се прописи донети на основу Закона о девизном пословању („Службени гласник РС”, бр. 62/06 и 31/11) ако нису у супротности са одредбама овог закона.
Члан 37. 
Даном ступања на снагу овог закона Пореска управа преузима надлежности Девизног инспектората за обављање послова издавања и одузимања овлашћења за обављање мењачких послова, послова издавања цертификата за обављање мењачких послова и контроле мењачких послова, као и других послова који су, према Закону о девизном пословању („Службени гласник РС”, бр. 62/06 и 31/11), у надлежности Девизног инспектората.
Поступке које је Девизни инспекторат започео у вршењу надлежности из става 1. овог члана, а који не буду окончани до дана ступања на снагу овог закона, окончаће Пореска управа у складу са овим законом.
Резиденти - правна лица и предузетници којима је решење о издавању овлашћења за обављање мењачких послова издато до дана ступања на снагу овог закона, настављају да раде на основу тог решења у складу са одредбама овог закона.
Члан 38.
Даном ступања на снагу овог закона Пореска управа преузима надлежности Управе за игре на срећу које та управа има према Закону о играма на срећу („Службени гласник РС”, број 88/11).
Поступке у области игара на срећу које је започела Управа за игре на срећу, а који не буду окончани до дана ступања на снагу овог закона, окончаће Пореска управа у складу са овим законом.
Приређивачи игара на срећу којима је до дана ступања на снагу овог закона издато решење о давању дозволе, односно одобрење за приређивање игара на срећу од стране Управе за игре на срећу у складу са Законом о играма на срећу („Службени гласник РС”, број 88/11), настављају са приређивањем тих игара до истека рока важења дозволе, односно одобрења. 
Лица која, према прописима којима се уређују игре на срећу, имају обавезу достављања аката о приређивању игара на срећу, уверења, извештаја, обавештења и др. Управи за игре на срећу, дужна су да те акте достављају Пореској управи у случајевима, на начин и у роковима, уређеним прописима којима се уређују игре на срећу.
Члан 39.
Даном ступања на снагу овог закона престају са радом Девизни инспекторат образован Законом о девизном пословању („Службени гласник РС”, бр. 62/06 и 31/11) и Управа за игре на срећу образована Законом о играма на срећу („Службени гласник РС”, бр. 84/04, 85/05-др.закон и 95/10).
Даном ступања на снагу овог закона Пореска управа преузеће запослене и постављена лица Девизног инспектората и Управе за игре на срећу, као и њихов пословни простор, предмете, информациони систем, архиву, опрему и средства за рад.
Члан 40.
Одредбе чл. 13. и 14. овог закона примењиваће се од 1. јануара 2013. године.
Одредбе чл. 17. и 18. овог закона у делу који се односи на висину каматне стопе на износ мање или више плаћеног пореза и споредних пореских давања, укључујући и камату на порески дуг чије је одлагање плаћања одложено, као и метод обрачуна камате, примењиваће се од 1. јануара 2013. године.
Одредба члана 17. овог закона у делу који се односи на дан од када се обрачунава камата обвезнику пореза на додату вредност коме се врши повраћај тог пореза примењиваће се за пореске пријаве поднете за порески период почев од 1. јануара 2013. године.
Одредба члана 17. овог закона у делу који се односи на дан од када се обрачунава камата пореском обвезнику који је поднео захтев за рефакцију, односно за рефундацију пореза, примењиваће се на решења којима се утврђује право на рефакцију, односно на рефундацију која буду донета по захтевима поднетим од 1. јануара 2013. године.
Одредбе члана 23. овог закона у делу који се односи на утврђивање пореске обавезе лицу које обавља нерегистровану, односно непријављену делатност примењиваће се од 1. јануара 2013. године.
Одредбе члана 26. овог закона у делу који се односи на покретање и вођење првостепеног прекршајног поступка који није у искључивој надлежности прекршајног суда и изрицање казни - за пореске прекршаје, за прекршаје из области мењачког пословања и других послова који су, према Закону о девизном пословању („Службени гласник РС”, бр. 62/06 и 31/11) у надлежности Девизног инспектората, као и за прекршаје из области игара на срећу и чл. 2, 5, 19, 20, 22, 24, 27. и 35. овог закона примењиваће се од 1. јануара 2013. године.
Првостепени прекршајни поступак за пореске прекршаје, за прекршаје из области мењачког пословања и других послова који су, према Закону о девизном пословању („Службени гласник РС”, бр. 62/06 и 31/11) у надлежности Девизног инспектората, као и за прекршаје из области игара на срећу, који до 31. децембра 2012. године не буду правоснажно окончани, окончаће надлежни прекршајни суд.
Одредбе члана 10. и члана 32. став 1. овог закона примењиваће се од 1. јула 2014. године.
Члан 41.
По захтевима за одлагање плаћања пореског дуга по којима не буде правоснажно одлучено до дана ступања на снагу овог закона надлежни орган одлучиће у складу са овим законом.
Члан 42.
Поступак по правним лековима уложеним против пореских управних аката, које до 31. децембра 2012. године донесу јединице локалних самоуправа за изворне јавне приходе из члана 2а став 1. Закона о пореском поступку и пореској администрацији („Службени гласник РС”, бр. 80/02, 84/02-исправка, 23/03-исправка, 70/03, 55/04, 61/05, 85/05-др. закон, 62/06-др. закон, 61/07, 20/09, 72/09-др. закон, 53/10, 101/11 и 2/12-исправка), окончаће надлежни другостепени органи тих јединица локалне самоуправе.
Члан 43.
Пореска управа дужна је да, у року од осам дана од дана ступања на снагу овог закона, јавним конкурсом покрене поступак за избор руководилаца из члана 29. овог закона.
Члан 44.
Пропис из члана 7. овог закона донеће се у року од шест месеци од дана ступања на снагу овог закона.
Члан 45.
Овај закон ступа на снагу осмог дана од дана објављивања у „Службеном гласнику Републике Србије”.